BRATISLAVA 2. októbra (SITA) - Na indonézskom ostrove Bali, kde v sobotu zaútočili samovražední atentátnici, sa rekreujú aj dve Slovenky. Agentúre SITA to potvrdil generálny sekretár Slovenskej asociácie cestovných kancelárií a cestovných agentúr Stanislav Macko. Ide o klientky cestovnej kancelárie Reise Kaiser, ktoré sa po útokoch ozvali riaditeľke cestovnej kancelárie. V sms-ke jej napísali, že sú v poriadku. Na Slovensko by sa mali turistky vrátiť v utorok. Podľa Mackových informácií by ďalšie cestovné kancelárie zo Slovenska nemali mať klientov na Bali.
Sobotňajšie útoky si na Bali vyžiadali podľa doterajších informácií asi 30 obetí. Ďalších 100 ľudí utrpelo zranenia. Medzi identifikovanými obeťami sú turisti z Austrálie a Japonska. Tieto krajiny majú svojich občanov aj medzi zranenými. Okrem toho zranených turistov majú aj USA, Veľká Británia a Kórea. Šéf protiteroristického oddelenia indonézskeho ministerstva pre bezpečnostné záležitosti Ansyaad Mba sa domnieva, že za útokom stáli dvaja malajzijskí teroristi, Azahari Husin a Noordin Mohammad Top. Obaja patria medzi najnebezpečnejších militantov siete Džammá Islamíja na úteku. Predpokladá sa, že zohrávali kľúčové úlohy aj pri predchádzajúcich krvavých útokoch v Indonézii.